次韻陳久道秋雨書事二首  其一
作者：劉才邵
朝代：宋

paragraphs: 尋常秋色高，風力未遽惡。
應緣殺氣盛，惨淡連沙漠。
林枯日向疏，溪斷水初落。
閑雲亦何心，釀雨添寂寞。
賴有金蘭契，新詩慰蕭索。
盛意難虛辱，終愧筆鋒弱。
元知鸞鶴音，異彼藩籬雀。
欲泛東籬英，聊慶西疇穫。
區區戀闕心，對酒翻不樂。
天禍有時悔，妖氛會清廓。